HU Az Európai Unió Hivatalos Lapja C 438/8

Kérelem közzététele a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 438/06)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A Tanács 510/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„PATATA DEL FUCINO”

EK-szám: IT-PGI-0005-01217 – 2014.3.21.

OFJ ( X ) OEM ( )

1. Elnevezés

„Patata del Fucino”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Patata del Fucino” elnevezés a Solenaceae (burgonyafélék) családjához tartozó Solanum tuberosum fajnak a mezőgazdasági növényfajok közös fajtajegyzékében szereplő vetőburgonyafajtákból termesztett, érett gumóit jelöli.

A gumók mérete legalább 35 mm, és legfeljebb 80 mm, formájuk kerek, kerekded-ovális, ovális vagy hosszúkás-ovális. A héj nem válik el a gumótól, húsa kemény, nyomásra nem mélyed be, színe a fajta jellegzetes, a fehértől a sárga különböző árnyalataiig terjedő színű. Az ehető rész legalább 95 %.

Kémiai tulajdonságai (100 g ehető részre vetítve) az alábbi értékekkel írhatók le: Szárazanyag-tartalom ≥ 14, keményítő ≥ 8 g, kálium ≥ 300 mg, foszfor ≥ 35 mg.

A „Patata del Fucino” betakarítása a teljes természetes érettség elérésekor, július végén kezdődik, csomagolása arra megfelelő létesítményekben történik, és a betakarítást követő év májusáig tartható el eredeti sajátosságainak megváltozása nélkül.

Megengedett minőségi eltérések

A válogatott csomagolásban forgalomba kerülő, oltalomra jogosult burgonya az alábbi sajátosságokkal írható le:

a) a gumók mérete egységes: legalább 35 mm és legfeljebb 80 mm, az egyes csomagokban legfeljebb 20 mm a megengedett méretbeli eltérés;

b) a gumók épek, kemények, tiszták, csíramentesek, és minden biotikus (élőlény okozta), vagy abiotikus (élettelen dolog okozta) sérüléstől mentesek.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Patata del Fucino” ültetését, termesztését és betakarítását a meghatározott előállítási területen kell végezni.

3.6. A szeletelésre, az aprításra, a csomagolásra stb. vonatkozó egyedi szabályok

A burgonya tárolása 4–10 °C fokos hőmérsékleten, 88–95 % relatív páratartalmú helyiségekben elhelyezett tárolóedényekben (ún. bins) történik.

A gumók hűtőszekrényben hosszabb ideig is tárolhatók, de ez az időszak legfeljebb 9 hónap lehet.

A tartósított gumók, a vonatkozó hatályos jogszabályok betartása mellett kezelhetők csírázásgátló szerekkel.

A „Patata del Fucino” OFJ fogyasztásra bocsátás céljából történő kereskedelmi forgalomba hozatala az alábbi csomagolástípusokban történhet:

— az alábbi kiszerelésű zsákokban: 5 kg – 20 kg

— az alábbi kiszerelésű hálókban: 1,5 kg – 2 kg – 2,5 kg

— az alábbi kiszerelésű göngyölegekben: vertbag, quickbac, girsac, tasak: 1,5 kg – 2 kg – 2,5 kg – 5 kg

— legalább 3 kg, legfeljebb 20 kg kiszerelésű kartondobozokban vagy rekeszekben.

Valamennyi göngyölegtípusban tiszta (lekefélt és/vagy lemosott) terméket kell elhelyezni, és a göngyöleget oly módon kell lezárni, hogy tartalmát a csomagolás megsértése nélkül ne lehessen eltávolítani.

3.7. A címkézésre vonatkozó egyedi szabályok

A csomagoláson lévő címkén – a közösségi jelölésen és a törvényi követelmények szerinti adatokon túl – a következő információkat kell feltüntetni:

— a „Patata del Fucino” megjelölés, amelyet az I.G.P. rövidítés vagy az Indicazione Geografica Protetta szöveg követ,

— a) az egyéni termelő és/vagy termelői szövetkezet és a csomagolást végző neve vagy cégneve, illetve címe vagy székhelye,

— a termék eredeti nettó súlya;

— fajta,

— a termék alábbi logója:

Tilos bárminemű, nem kifejezetten előírt minősítés használata.

4. A földrajzi terület tömör meghatározása

A területet a Strada Provinciale Circonfucense határolja, és az magában foglalja a terület L’Aquila megye alábbi településeihez tartozó, gazdasági bekötőutakkal és számozott parcellákkal tagolt részeit: Avezzano; Celano; Cerchio; Aielli; Pescina; S. Benedetto dei Marsi; Ortucchio; Trasacco; Luco dei Marsi.

5. Kapcsolat a földrajzi területtel

5.1. A földrajzi terület sajátosságai

A „Patata del Fucino” termesztése az azonos nevű, 1875-ben kiszárított és lecsapolt, 700 m tengerszint feletti magasságban elhelyezkedő „Fucino” tó medrében történik.

A terület fő alaktani elemei az alábbi három elkülönült részre oszthatók: a valamikori tó medencéje, egy teraszos terület 670 és 720 m közötti magasságban, valamint egy, az utóbbiak fölött elhelyezkedő, alaktanilag összetett terület.

Az egykori tó medencéje miatt az üledékes képződmények túlsúlyban vannak a talajerózió következtében létrejött képződményekkel szemben.

Az iszapos-agyagos jellegű talajban nagy mennyiségben található kalcium- és magnézium-karbonát, valamint az aktív mészkő jelenléte a talajképződési folyamatok során létrejött üledékek karbonát-tartalmának tudható be. Kémhatása az enyhén lúgos és a lúgos között változik, szervesanyag-, nitrogén-, felvehető foszfor- és kicserélhető kálium-tartalma magas.

A magas szervesanyag-tartalom a földművesek által rendszeresen végzett, bőséges trágyázásnak köszönhetően fenntartható.

A talaj összetétele miatt jó a vízelvezetés, és a kifejlődő gumók egységes méretűek, szabályos formájúak.

A hegységek által körülhatárolt terület különös sajátosságainak köszönhetően egyáltalán nem érezhető a keleti irányban – kevesebb, mint 80 km-re – lévő tenger hatása. Ehelyett a terület éghajlata jellegzetesen kontinentális jelleget ölt: a tél rendkívül zord és csapadékos, nyáron a meleg gyakran a kánikuláig fokozódik.

A termőidőszakban a nappali (T≈ 30 °C) és az éjszakai (10 °C–15 °C) hőmérséklet közötti ingadozás kedvezően hat a növény fejlődésére.

A talaj vízvisszatartó képessége és a nedvességnek az alsó talajvízrétegekből a hajszálereken át történő beszivárgása egyaránt jó; mindezek a gyakori hajnali harmattal együtt biztosítanak a növény számára egy bizonyos elérhető vízmennyiséget.

A terület éghajlati jellemzőit az esőzések, a hóesések és a jellegzetes, gyakran mikrocsapadék jelleget öltő harmat teszi teljessé.

Hidrológiai szempontból a terület jól ellátott, ami a síkságot körülölelő hegyekről alázúduló hegyi patakoknak és természetes vízfolyásoknak, és az agrárreform (1950) éveiben végrehajtott tólecsapolás óta kifejezetten erre a célra létrehozott mértani csatornahálózatnak köszönhető. Az említett csatornahálózatot az akkortájt létrehozott „Ente Fucino” (Fucinoi Hivatal) kettős céllal alakította ki: egyrészt a talajvíz elvezetése, másrészt annak érdekében, hogy az öntözővízként hasznosítható legyen a földeken, ezzel biztosítva a gazdálkodók számára a növénytermesztés feltételeinek optimalizálását.

5.2. A termék sajátosságai

A „Patata del Fucino” burgonyát a más területeken termesztett fajtáktól húsának jellegzetes minőségi sajátosságai különböztetik meg, amelyeknek köszönhetően háztartási és ipari felhasználásra egyaránt alkalmas. A „Patata del Fucino” húsa kemény, nyomásra nem mélyed be, héja nem válik el a gumótól. Pároláskor a burgonya húsa meglehetősen finom szemcséjű, főzés utáni feketedéstől (after cooking blackening) mentes. Ezenkívül a növény különösen kedvelt sajátossága a sütés utáni barnulásra való csekély hajlam. A „Patata del Fucino” vizsgálata (panel tesztje) során a szakképzett kóstolóbírák a termék ízhatását az alábbiak szerint írták le: „jóízű” vagy markánsan „burgonyaízű”, szinte teljesen mentes a negatív mellékízektől (fém, fű, stb.). Az említett organoleptikus (érzékszervi) sajátosságok több hónap tárolás után is megmaradnak.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

Az előállítási területen a „Patata del Fucino” termesztési ciklusa az összes évszakon átível: tavasszal vetik, nyáron fejlődik és terem, betakarítása pedig csak a teljes szedési érettség elérését követően, nyár végén vagy ősszel történik – ezáltal kihasználva az egyes évszakok időjárási hatásait.

A „Patata del Fucino” minősége a tómeder nyújtotta termesztési feltételekhez kötött. A talaj jellemzői lehetővé teszik a burgonya olyan természetes módon történő termesztését, amelynek köszönhetően kialakulnak a termék jellegzetes organoleptikus (érzékszervi) sajátosságai.

A könnyű, friss, túlnyomórészt iszapos jellegű terület rendkívül termékeny, makro és mikro tápanyagokkal természetesen ellátott, szerves anyagban – következésképpen a szerves anyagok évszázadok alatt történt leülepedéséből származó humuszban – gazdag talajának köszönhetően a gumókon a növekedés, illetve a betakarítás során nem keletkeznek felületi sérülések és/vagy repedések, hanem szabályos formájúra nőnek, héjuk pedig a húsukhoz tapad.

Az ismertetett talaj- és éghajlati viszonyok (talajösszetétel, jó vízbeszivárgás a hajszálereken keresztül, hőmérsékleti adottságok, az öntözővíz megléte) miatt a Fucino különösen alkalmas a burgonyatermesztésre. A területen termesztett burgonya kiváló minőségű, a nemzeti piacon kezdettől fogva ismert és elismert. Mindez az alábbi tényezők összességének köszönhető: a helyi termelők termesztésben szerzett megszilárdult tapasztalata, a mezőgazdasági technikáknak az ökológiailag fenntartható technikák előnyben részesítésével történő fejlesztésére, valamint a termőterület védelmére fordított figyelem.

2002-től kezdődően Fucino területén számos társult termelő az „integrált termesztés” tanúsítási rendszerének megfelelően termeszti a burgonyát, kifejezetten a „Patata del Fucino” megjelölés termékleírásának elfogadásával, ami az elnevezésnek a termelői-kereskedelmi nyelvezetben történő használatáról tanúskodik.

Számos cikk jelent meg olyan ágazati lapokban, mint a „L’informatore agrario” (Mezőgazdasági hírlap), amelyekben említésre kerül a „Patata del Fucino” elnevezés, Fucino mint a burgonyatermesztésre különösen alkalmas terület, valamint Fucino, mint a burgonya fajtakísérletek helyszíne:

— „Le varietà di patata coltivate in Italia e la loro destinazione d’uso” (Az Olaszországban termesztett burgonyafajták és felhasználásuk – 2002/2. szám, 61. oldal),

— „Ecco perchè in Italia non si produce patata da seme” (Ezért nem termesztenek vetőburgonyát Olaszországban – 2008/46. szám, 34 – 36. oldal),

— „Produzione di patata da seme: contributo per la valorizzazione dell’agricoltura montana” (Vetőburgonya-termesztés: a hegyvidéki mezőgazdaság hasznosításának elősegítése – 1997/18. szám, 27 – 29. oldal),

— „Sperimentazione varietale 1998 su patata comune nel centro e nel nord” (Közönséges burgonya fajtakísérletek 1998-ban, a középső és északi országrészben – 1998/48. szám, 39 – 46. oldal).

Az évek során a helyi termelők részéről számos erőfeszítés történt a „Patata del Fucino” promóciója és értékeinek kiemelése érdekében, ezek közül az alábbiakat említjük:

— Fucinóban, nevezetesen Avezzano községben 1971 óta kerül megrendezésre a „Sagra della Patata” elnevezésű burgonyafesztivál,

— A FAO (Élelmezésügyi és Mezőgazdasági Világszervezet) által a burgonya nemzetközi évének választott 2008-as esztendőben a „Patata del Fucino” termelői az „Albánia projekt” keretében technikai támogatást nyújtottak, és mezőgazdasági eszközöket szállítottak az albán zadrimai termelők részére,

— 2001-ben a Canale 5 csatornán sugárzott, „Il gusto” (Ízek) című televízió műsor egy teljes adást szentelt a „Patata del Fucino” terméknek,

— 1993-ban a RAI adón sugárzott „Linea verde” (Zöld vonal) című műsor egyik adásában országosan népszerűsítik a „Patata del Fucino” hírnevét.

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

Ez a közigazgatási szerv a „Patata del Fucino” OFJ elismerésére irányuló javaslatnak az Olasz Köztársaság 2014. február 14-i, 37. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

Vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP IGP STG” („OEM OFJ HKT termékek”) (a képernyő bal oldalán), végül a „Disciplinari di produzione all’Esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) Lásd a 2. lábjegyzetet.